16 யூதாவும் மக்களும் இச்செய்தியைக் கேட்டு,  கடுந்துயருக்கும் பகைவர்களின் தாக்குதலுக்கும் உள்ளாகியிருந்த  தங்கள் உறவின்முறையினருக்குத் தாங்கள் செய்யவேண்டியதைப் பற்றி முடிவுசெய்யப்  பெரும் கூட்டமாகக் கூடினார்கள். 17 யூதா தம் சகோதரரான சீமோனை நோக்கி,  "நீர் வீரர்களைத் தேர்ந்துகொண்டு  கலிலேயா நாட்டிலுள்ள உம் உறவின்முறையினரை விடுவிக்கப் புறப்படும்.  நானும் என் சகோதரனான யோனத்தானும் கிலயாதுக்குப் போவோம்" என்றார்.